Vi lever i en stadig mindre verden hvor vi i økende grad finner ut av at vi er gjensidig avhengig av hverandre og at vi må ut av våre små sirkler og krysse hverandres grenser. Samtidig som det stadig mer blir klarere for oss at vi må videreutvikle vår sivilisasjon står det også klarere for oss at vi må samarbeide på globalt plan hvis vi skal ha håp om å gjøre noe med de krisene vi nå ser tårne seg opp foran oss.

Mahatma Gandhi – den store brobyggeren og fredsarbeideren – sto i en hinduistisk tradisjon som så alle religioner som veier til det samme målet. Han sa om seg selv at han var både hindu, jøde, kristen og muslim, og at det var sannheten og kjærligheten som kunne forene alle mennesker på tvers av livssynsmessige og kulturelle forskjeller.

Denne siden er tilegnet de mennesker og organisasjoner som ønsker og arbeider for en likeverdig, solidarisk, rettferdig, frihetlig, fredelig og bærekraftig verden. Sammen må vi fjerne de kreftene som holder oss nede. Vi trenger ikke kun et nytt parti, men en fornyelse av vår sivilisasjon i sin helhet. Vi må danne revolusjonære forsamlinger og råd rundt om på planeten, som samarbeider for felles beste. Det er i fellesskap vi finner de beste løsningene.

Det er nå på tide at jordens flittige arbeidere, kunstnere av alle slag, kreative sjeler og urbefolkninger over hele verden, står side om side og viser vei inn i det nye og ukjente. De sosiale bevegelsene for rettferdighet, sannhet, fred og miljø er sterke og vi gir oss ikke! Sammen fremmer vi alternativer som står i kontrast til dagens destruktive tendenser! Globaliser håpet – globaliser kampen! Samhold gir styrke!